40. schôdza NR SR - 6.deň - A. dopoludnia
Dátum: 2021-09-24
Poslanec: Halgašová, Jarmila (SaS)
Druh vystúpenia: Vystúpenie

142. Ďakujem pekne, vážený pán predsedajúci. Vážené kolegyne, kolegovia, tak ako som spomenula, cieľom predloženého návrhu zákona je upraviť podmienky prevádzkovania daňového skladu, ktorým je malý samostatný liehovar a povolenie domácky vyrábať pivo s nulovou sadzbou spotrebnej dane, vyrobené v množstve najviac 10 hektolitrov a pre vlastnú konzumáciu súkromného výrobcu, pre členov jeho domácnosti a jemu blízkych osôb. Len v krátkosti by som chcela uviesť toľko, že navrhovanou právnou úpravou dosiahneme, že výrobcovia piva v domácnostiach, ktorá sa dnes už reálne deje a vykonáva, nebudú pôsobiť v akejsi šedej zóne. Totižto už dnes sa môže úplne bežne v obchode zakúpiť zariadenie na výrobu piva, a tým pádom zrejme domácnosti nevedia o tom, že takto vyrobené pivo je nelegálne. To je dôvod, prečo vlastne zákonom umožňujeme vyrábať pivo v množstve najviac 10 hektolitrov za rok. A vlastne v tomto množstve bude oslobodené od spotrebnej dane. Vlastne týmto bude mať štát prehľad o drobných výrobcoch, pretože sa budú musieť zaevidovať, a bude vedieť zareagovať v prípadoch podozrení pri predaji takto vyrobeného piva. Samotný zástupcovia pivovarníckeho priemyslu, to znamená malí aj veľkí výrobcovia piva, teda výrobcovia remeselného piva, tento návrh zákona vítajú a podporujú. Zároveň predloženým návrhom zavádzame inštitút malého liehovaru, v rámci ktorého bude môcť vyrábať rovnako lieh najviac 10 hektolitrov, avšak absolútneho alkoholu, čo znamená 100-percentného alkoholu so zníženou sadzbou spotrebnej dane. Zákonom sú určené podmienky a povinnosti ako pre colný úrad, ktorý bude vykonávať množstvo a označovanie liehu, ktoré, pričom bude môcť takto vyrobený lieh predávať výlučne v spotrebiteľskom balení a rovnako aj označené kolkovou známkou. Zavádzajú sa podmienky pre podnikateľa, ktorý nebude môcť byť majetkovo, personálne, výrobne ani technologicky prepojený s inou osobou, ktorá podniká v liehovarníckom priemysle. Dôvodom predloženia tohto zákona je, že smernica Európskej únie o zosúladení štruktúr spotrebných daní pre etanol a alkoholické nápoje takéto možnosti poskytuje. Poskytovala ich ešte aj pred vstupom Slovenska do Európskej únie. Avšak Slovenská republika v roku 2004 prijala len tie najnevyhnutnejšie inštitúty a typy podnikania, také aké boli u nás zavedené ešte v predchádzajúcom režime. To znamená, okrem výroby vína zaviedli sme inštitút veľkého liehovaru, ale nie malého liehovaru. Vynegociovali sme pestovateľské pálenice, pričom pestovateľskými pálenicami je, sa rozumie teda alebo v rámci týchto, tejto činnosti je možné vyrobiť lieh výlučne na vlastnú spotrebu, čiže takto vyrobený lieh nemôže byť predmetom predaja. V priebehu času sme už tu v parlamente v minulom období schválili aj domácku výrobu alkoholu, destilátu. Čiže nevidíme dôvod, prečo by nemala byť zavedená alebo povolená aj domáca výroba piva. Hlavne teda zavedenie inštitútu malého liehovaru pomôže malým a stredným podnikateľom, pomôže rozvoju v regiónoch, v agroturistike. Pomôže, by som povedala, urobiť taký väčší výber na trhu našich destilátov, a tým pádom vlastne títo regionálni výrobcovia, sa budú môcť združovať a tieto svoje výrobky registrovať ako svoje špeciality s chráneným označením pôvodu. Ďakujem pekne.